钦定古今图书集成/明伦汇编/官常典/第575卷 > 也先不花
## 钦定古今图书集成/明伦汇编/官常典/第575卷 > 也先不花

按《元史》本传：“也先不花，蒙古怯烈氏。祖曰昔剌斡忽
勒，兄弟四人，长曰脱不花，次曰怯烈哥，季曰哈剌阿
忽剌。方太祖微时，怯烈哥已深自结纳，后兄弟四人
皆率部属来归，太祖以旧好遇之，特异他族，命为必
阇赤长。朝会燕飨，使居上列。昔剌斡忽勒早世，其子
孛鲁欢幼事睿宗，入宿卫。宪宗即位，与蒙哥撒儿密”
赞谋议，拜中书右丞相，遂专国政，赐真定之束鹿，为
其食邑。至元元年，以党附阿里不哥，论罪伏诛。子四
人：长曰也先不花；次曰木八剌，初立御史台，为中丞；
次曰荅失蛮，累官至银青荣禄大夫。次曰不花帖木
儿，拜荣禄大夫、四川省平章政事。也先不花初世其
职，为必阇赤长。裕宗封燕王，世祖命也先不花为之
傅，且谓之曰：“也先不花，吾旧臣子孙，端方明信，闲习
典故，尔每事问之，必不使尔为不善也。”二十三年，拜
上柱国、光禄大夫、云南诸路行中书省平章政事。时
阿郎可马丁诸种僰夷为变，讨平之。遂立登、云等路
府州县六十馀所，得户二十馀万，官其酋长，定其贡
税，边境以宁。大德二年，迁湖广行省平章。为政不怒
而威，不察而明，大事集议，众论不齐，徐决一言，切中
事理，咸出人意表。会汴梁行省有妖狱，飞语连湖广
平章政事刘汉杰、右丞燕公楠，朝廷驿召二人者入，
二人与也先不花尝有违言，也先不花急遣使附奏，
明其无他，二人皆得释。八年，迁平章河南行省。河决
落黎堤，势甚危，督有司先士卒以备之，汴以无患。九
年，进拜上柱国、银青荣禄大夫、湖广等处行中书省
左丞相，赏赐无虚月，方面以安。至大二年卒。天历二
年，赠推忠守正佐运翊戴功臣、太师、开府仪同三司、
上柱国、恒阳王，谥文贞。子五人。